-----------------------------------------------------------------------
  3. ลักษณะการประกอบธุรกิจ

  -----------------------------------------------------------------------

3.1 ประวัติความเป็นมา และพัฒนาการที่สำคัญ

ครอบครัวของนายอนาวิล จิรธรรมศิริ ผู้ก่อตั้ง และผู้ถือหุ้นรายใหญ่ของบริษัท เชาว์ สตีล อินดัสทรี้
จำกัด (มหาชน) (“บริษัท”)
มีถิ่นฐานเดิมมาจากเขตบริหารพิเศษฮ่องกงแห่งสาธารณรัฐประชาชนจีน (จีน-ฮ่องกง)
โดยไดย้ายถิ่นฐานมาประกอบธุรกิจสิ่งทอที่ประเทศไทย

ในช่วงที่ทำธุรกิจสิ่งทอ นายอนาวิล จิรธรรมศิริ
ได้เล็งเห็นโอกาสในการประกอบธุรกิจผลิตเหล็กแท่งยาว (Steel Billet)
เนื่องจากเห็นว่าประเทศไทยเป็นประเทศที่มีการนำเข้าเหล็กแท่งยาวมาโดยตลอดในระยะเวลา 10
ปีที่ผ่านมาจึงได้เริ่มศึกษาความต้องการของลูกค้า
เทคโนโลยีและได้เดินทางไปดูงานการผลิตในประเทศจีน
และได้ทำการศึกษาความเป็นไปได้เพื่อจัดหาแหล่งเงินกู้จากสถาบันการเงิน
ต่อมาจึงจดทะเบียนก่อตั้งบริษัท เมื่อวันที่ 11 พฤศจิกายน 2546 ด้วยทุนจดทะเบียนเริ่มแรกจำนวน
400 ล้านบาท
เพื่อประกอบธุรกิจผลิตและจำหน่ายเหล็กแท่งยาวให้แก่โรงรีดเหล็กภายในประเทศและต่างประเทศ
เพื่อนำไปผลิตต่อด้วยการรีดเป็นผลิตภัณฑ์เหล็กทรงยาว (Long Products) ได้แก่ เหล็กเส้นกลม
เหล็กข้ออ้อย และเหล็กลวด เป็นต้น โดยใช้เศษเหล็ก (Scrap)
เป็นวัตถุดิบหลักในการผลิตเหล็กแท่งยาว
และใช้เทคโนโลยีการหลอมเหล็กด้วยเตาหลอมเหล็กแบบเหนี่ยวนำกระแสไฟฟ้า (Electric
Induction Furnace: EIF) ด้วยกำลังการผลิตสูงสุดเริ่มแรก 250,000 ตันต่อปี
โดยมีสำนักงานใหญ่ ตั้งอยู่เลขที่ 209/1 อาคารเคทาวเวอร์ ชั้น 18 ยูนิต 3 ถนนสุขุมวิท 21
(อโศก) แขวงคลองเตยเหนือ เขตวัฒนา กรุงเทพฯ และมีโรงงานและสาขา
ตั้งอยู่ในเขตอุตสาหกรรมกบินทร์บุรี เลขที่ 518/1 และ 518/3 หมู่ 9 ตำบลหนองกี่
อำเภอกบินทร์บุรี จังหวัดปราจีนบุรี บนเนื้อที่รวมประมาณ 70 ไร่

ต่อมา บริษัทได้ทยอยเพิ่มทุนชำระแล้ว จนทำให้ ณ ปัจจุบัน บริษัทมีทุนชำระแล้วเพิ่มขึ้นเป็น 600
ล้านบาท เพื่อลงทุนขยายกำลังการผลิตในโรงงานเฟสที่ 2 ซึ่งมีกำลังการผลิตสูงสุด 480,000
ตันต่อปี รวมเป็นกำลังการผลิตสูงสุดทั้งหมด 730,000 ตันต่อปี
(กำลังการผลิตสูงสุดที่ขออนุญาตในรายงานการวิเคราะห์ผลกระทบสิ่งแวดล้อม (EIA))
อย่างไรก็ตาม เนื่องจากต้นทุนค่าไฟฟ้าเป็นต้นทุนที่มีความสำคัญประเภทหนึ่งของกระบวนการผลิต
บริษัทจึงต้องการบริหารและควบคุมต้นทุนค่าไฟฟ้า
โดยมีนโยบายผลิตเหล็กแท่งยาวเฉพาะในช่วงเวลาที่มีความต้องการใช้ไฟฟ้าต่ำ (Off-Peak
Period)
ซึ่งจะช่วยส่งผลให้ต้นทุนค่าไฟฟ้าที่ใช้ในการผลิตของบริษัทมีจำนวนต่ำกว่าการดำเนินการผลิตในช่วงเวลาที่มีความต้องการใช้ไฟฟ้าสูง
(Peak Period) ทำให้ ณ ปัจจุบัน
บริษัทมีการผลิตเหล็กแท่งยาวในช่วงเวลาที่มีความต้องการใช้ไฟฟ้าต่ำ ด้วยกำลังการผลิตรวม
450,000 ตัน แบ่งเป็นโรงงานเฟสที่ 1 จำนวน 150,000 ตัน และโรงงานเฟสที่ 2 จำนวน
300,000 ตัน

ทั้งนี้ ในการดำเนินการประกอบธุรกิจ บริษัทมีความมุ่งมั่นที่จะรักษาลูกค้า ดังนั้น
บริษัทจึงมีนโยบายที่จะไม่ทำธุรกิจโรงรีดเพื่อผลิตผลิตภัณฑ์เหล็กทรงยาวแข่งขันกับลูกค้า
ทำให้บริษัทได้รับความเชื่อมั่นและความไว้วางใจจากลูกค้าว่า
บริษัทจะสามารถส่งมอบเหล็กแท่งยาวได้อย่างต่อเนื่องและเป็นพันธมิตรที่ดีกับลูกค้าโดยไม่มีการแข่งขันระหว่างกัน

ในปี 2552 บริษัทได้เข้าเป็นสมาชิกของ London Metal Exchange (LME)[1]
ซึ่งเป็นตลาดซื้อขายล่วงหน้าระดับโลก โดย ณ ปัจจุบัน
บริษัทเป็นหนึ่งในสองบริษัทที่ผลิตเหล็กแท่งยาวในประเทศไทยที่เข้าเป็นสมาชิกของ LME ทั้งนี้
บริษัทได้จดทะเบียนภายใต้ชื่อ CHOW KABINBURI โดยมีชื่อย่อในการซื้อขาย (SWORD Codes)
แบ่งตามสถานที่ตั้งคลังสินค้า คือ CHOWFE สำหรับ Far East Contract และ CHOWME สำหรับ
Mediterranean Contract และได้แปรสภาพเป็นบริษัทมหาชนจำกัด โดยใช้ชื่อว่า “บริษัท เชาว์
สตีล อินดัสทรี้ จำกัด (มหาชน)” และในปี 2553 บริษัทได้ลงทุนซื้อหุ้นสามัญของบริษัท เวอเทค
โลจิสติคส์ เซอร์วิส จำกัด (“เวอเทค”) คิดเป็นสัดส่วนร้อยละ 40
ของทุนจดทะเบียนและเรียกชำระแล้ว 18 ล้านบาท
เพื่อช่วยเสริมศักยภาพการให้บริการด้านโลจิสติคส์แก่บริษัทในการขนส่งสินค้าของบริษัทให้แก่ลูกค้า

สำหรับประวัติความเป็นมาและพัฒนาการที่สำคัญของบริษัท สามารถสรุปได้ดังนี้ :-

ปี 2546

พฤศจิกายน - บริษัท เชาว์ สตีล อินดัสทรี้ จำกัด ก่อตั้งด้วยทุนจดทะเบียนเริ่มแรกจำนวน 400
ล้านบาท โดยมีวัตถุประสงค์เพื่อประกอบธุรกิจผลิตและจำหน่ายเหล็กแท่งยาว

ปี 2547

พฤศจิกายน - บริษัทเริ่มดำเนินการก่อสร้างโรงงาน ซึ่งตั้งอยู่ เลขที่ 518/1 หมู่ 9 ตำบลหนองกี่
อำเภอกบินทร์บุรี จังหวัดปราจีนบุรี

ปี 2548

เมษายน - บริษัทได้รับบัตรส่งเสริมการลงทุน เลขที่ 1337(2)/2548
สำหรับกิจการการผลิตเหล็กแท่งยาว จากคณะกรรมการส่งเสริมการลงทุน
ซึ่งได้รับยกเว้นภาษีเงินได้นิติบุคคล เป็นเวลา 8 ปี และลดหย่อนอัตราร้อยละ 50
จากอัตราภาษีปกติเป็นเวลา 5 ปี ทั้งนี้บริษัทเริ่มมีรายได้ในเดือนธันวาคม 2548
(โปรดดูรายละเอียดเพิ่มเติมในส่วนที่ 2 ข้อ 3.7.1
สิทธิประโยชน์ที่ได้รับจากการส่งเสริมการลงทุน)

ธันวาคม - บริษัทเริ่มดำเนินการผลิตเชิงพาณิชย์โรงงานเฟสที่ 1 ด้วยกำลังการผลิตสูงสุด
250,000 ตันต่อปี

ปี 2550

ตุลาคม - บริษัทเริ่มดำเนินการก่อสร้างโรงงานเฟสที่ 2
ซึ่งตั้งอยู่ในบริเวณเดียวกันกับที่ตั้งของโรงงานเฟสที่ 1 คือ เลขที่ 518/1 หมู่ 9 ตำบลหนองกี่
อำเภอกบินทร์บุรี จังหวัดปราจีนบุรี

ธันวาคม - บริษัทได้รับบัตรส่งเสริมการลงทุน เลขที่ 2228(2)/2550
สำหรับกิจการการผลิตเหล็กแท่งยาว เฟสที่ 2 จากคณะกรรมการส่งเสริมการลงทุน
ซึ่งได้รับยกเว้นภาษีเงินได้นิติบุคคล เป็นเวลา 8 ปี และลดหย่อนอัตราร้อยละ 50
จากอัตราภาษีปกติเป็นเวลา 5 ปี (เริ่มมีรายได้ในเดือนกรกฎาคม ปี 2551)
(โปรดดูรายละเอียดเพิ่มเติมในส่วนที่ 2 ข้อ 3.7.1
สิทธิประโยชน์ที่ได้รับจากการส่งเสริมการลงทุน)

ปี 2551

มกราคม - บริษัทได้รับประกาศนียบัตรรับรองมาตรฐานคุณภาพ ISO 9001:2000 จาก Bureau
Veritas Certification สำหรับการหล่อเหล็กแท่ง (Manufacturing of Steel
Casting) ซึ่งได้ครบกำหนดไปแล้วเมื่อวันที่ 28 ธันวาคม 2553

มีนาคม - บริษัทเพิ่มทุนชำระแล้วจาก 400 ล้านบาท เป็น 500 ล้านบาท
โดยเสนอขายแก่ผู้ถือหุ้นเดิม เพื่อใช้เป็นเงินลงทุนก่อสร้างโรงงานเฟสที่ 2

กรกฎาคม - บริษัทเพิ่มทุนชำระแล้วจาก 500 ล้านบาท เป็น 600 ล้านบาท
โดยเสนอขายแก่ผู้ถือหุ้นเดิม เพื่อใช้เป็นเงินลงทุนก่อสร้างโรงงานเฟสที่ 2

- บริษัทเริ่มดำเนินการผลิตเชิงพาณิชย์สำหรับโรงงานเฟสที่ 2 ซึ่งมีกำลังการผลิตสูงสุด 480,000
ตันต่อปี ทำให้มีกำลังการผลิตสูงสุดรวมทั้งสิ้น 730,000 ตันต่อปี

ปี 2552

กุมภาพันธ์ - บริษัทได้เข้าเป็นสมาชิกของ London Metal Exchange (LME)
ซึ่งเป็นตลาดซื้อขายล่วงหน้าระดับโลกภายใต้ชื่อ CHOW KABINBURI
โดยมีชื่อย่อในการซื้อขาย(SWORD Codes)แบ่งตามสถานที่ตั้งคลังสินค้าคือCHOWFE สำหรับFar
East ContractและCHOWME สำหรับMediterranean Contract

มีนาคม - บริษัทหยุดพักชำระหนี้เงินต้นระยะยาวให้แก่สถาบันการเงิน โดยในเดือนมิถุนายน 2552
สถาบันการเงินได้อนุมัติการขยายระยะเวลาการปลอดชำระคืนหนี้เงินต้นระยะยาว (Grace
Period) เป็นระยะเวลา 1 ปี เริ่มตั้งแต่เดือนมีนาคม 2552 ถึงเดือนกุมภาพันธ์ 2553
และกำหนดให้บริษัทเริ่มชำระคืนหนี้เงินต้นระยะยาวตั้งแต่เดือนมีนาคม 2553 เป็นต้นไป

- บริษัทจดทะเบียนแปรสภาพเป็นบริษัทมหาชนจำกัด โดยใช้ชื่อว่า “บริษัท เชาว์ สตีล อินดัสทรี้
จำกัด (มหาชน)” และได้เปลี่ยนแปลงมูลค่าหุ้นที่ตราไว้จาก 100 บาทเป็น 1 บาทต่อหุ้น
รวมทั้งได้เพิ่มทุนจดทะเบียนจาก 600 ล้านบาท เป็น 800 ล้านบาท โดยการออกหุ้นสามัญจำนวน
200 ล้านหุ้น มูลค่าที่ตราไว้หุ้นละ 1 บาท เพื่อเสนอขายให้แก่ประชาชน

พฤษภาคม - บริษัทได้เริ่มส่งออกผลิตภัณฑ์เหล็กเพื่อจำหน่ายไปยังลูกค้าในตลาดต่างประเทศ

ปี 2553

มีนาคม - บริษัทได้ลงทุนซื้อหุ้นของบริษัท เวอเทค โลจิสติคส์ เซอร์วิส จำกัด (“เวอเทค”)
จำนวน 7,200 หุ้น มูลค่าที่ตราไว้หุ้นละ 1,000 บาท ในราคาตามมูลค่าที่ตราไว้
รวมเป็นจำนวนเงิน 7.2 ล้านบาท ซึ่งคิดเป็นสัดส่วนร้อยละ 40 ของทุนจดทะเบียน 18 ล้านบาท
โดยเวอเทคประกอบธุรกิจขนส่งสินค้าทางบก
ซึ่งจะช่วยเสริมศักยภาพการให้บริการด้านโลจิสติคส์แก่บริษัทในการขนส่งสินค้าของบริษัทให้แก่ลูกค้า

พฤศจิกายน - บริษัทได้รับประกาศนียบัตรรับรองมาตรฐานคุณภาพ ISO 9001:2008 จาก Bureau
Veritas Certification สำหรับการหล่อเหล็กแท่ง (Manufacturing of Steel
Casting) ซึ่งจะครบกำหนดในวันที่ 28 ธันวาคม 2556

ปี 2554

เมษายน - ที่ประชุมผู้ถือหุ้นของบริษัทมีมติยืนยันมติของที่ประชุมวิสามัญผู้ถือหุ้นในปี 2552
เกี่ยวกับการจัดสรรหุ้นสามัญเพิ่มทุนจำนวน 200 ล้านหุ้น มูลค่าที่ตราไว้หุ้นละ 1.00 บาท
เพื่อเสนอขายให้แก่ประชาชน

กันยายน - จดทะเบียนเพิ่มสาขา คือ เลขที่ 518/3 หมู่ที่ 9 ตำบลหนองกี่ อำเภอกบินทร์บุรี
จังหวัดปราจีนบุรี

ธันวาคม - เพิ่มทุนชำระแล้วเป็น 800 ล้านบาท โดยเสนอขายหุ้นสามัญเพิ่มทุนแก่ประชาชน จำนวน
200 ล้านหุ้น และเข้าจดทะเบียนในตลาดหลักทรัพย์เอ็มเอไอ ในวันที่ 21 ธันวาคม 2554

3.2 ภาพรวมการประกอบธุรกิจ

บริษัท เชาว์ สตีล อินดัสทรี้ จำกัด (มหาชน)

บริษัทได้ก่อตั้งขึ้นเมื่อวันที่ 11 พฤศจิกายน 2546 เพื่อประกอบธุรกิจผลิตและจำหน่ายเหล็กแท่งยาว
(Steel Billet) โดยมีเศษเหล็ก (Scrap) เป็นวัตถุดิบหลักที่ใช้ในการผลิตเหล็กแท่งยาว ทั้งนี้
บริษัทมีกระบวนการผลิตผลิตภัณฑ์ที่ใช้เทคโนโลยีการผลิตที่นำเข้าจากต่างประเทศ
และเป็นที่ยอมรับในระดับสากล โดยกระบวนการผลิตผลิตภัณฑ์เหล็กแท่งยาวของบริษัทมี 3
ขั้นตอนหลัก คือ ขั้นตอนการจัดเตรียมเศษเหล็ก
ขั้นตอนการหลอมเศษเหล็กด้วยเตาแบบเหนี่ยวนำกระแสไฟฟ้า (Electric Induction
Furnace: EIF)
และปรุงแต่งส่วนผสมเหล็กเพื่อให้ได้คุณภาพตามมาตรฐานและตรงกับความต้องการของลูกค้า
และขั้นตอนการหล่อน้ำเหล็กเป็นเหล็กแท่งยาว
โดยเทคโนโลยีการหลอมเหล็กด้วยเตาหลอมเหล็กแบบเหนี่ยวนำกระแสไฟฟ้าจะใช้วิธีเปลี่ยนพลังงานไฟฟ้าให้กลายเป็นพลังงานความร้อนสำหรับการหลอมเหล็ก
ทั้งนี้
การใช้พลังงานไฟฟ้าแทนการเผาไหม้ของเชื้อเพลิงจะช่วยลดต้นทุนการผลิตและลดผลกระทบต่อสิ่งแวดล้อม
หลังจากนั้น ลูกค้าจะนำเหล็กแท่งยาวไปผลิตต่อด้วยการรีดเป็นผลิตภัณฑ์เหล็กทรงยาว ได้แก่
เหล็กเส้นกลม เหล็กข้ออ้อย และเหล็กลวด เป็นต้น
ผลิตภัณฑ์เหล็กทรงยาวเหล่านี้เป็นวัสดุหลักที่ใช้ในอุตสาหกรรมการก่อสร้างขนาดกลางและขนาดเล็ก
เช่น บ้าน อาคารพาณิชย์ และงานก่อสร้างทั่วไป รวมทั้งเครื่องมืออุปกรณ์ ส่วนประกอบยานยนต์
และชิ้นส่วนต่างๆ เป็นต้น
และในอุตสาหกรรมการก่อสร้างขนาดใหญ่ที่ต้องการเหล็กแท่งยาวที่มีความแข็งแรงสูง
เพื่อใช้ในงานคอนกรีตเสริมเหล็กที่ต้องการความแข็งแรงและคงทน เช่น สะพาน เขื่อน ทางด่วน
งานก่อสร้างที่ต้องรับแรงอัด หรืออาคารสูง เป็นต้น

ปัจจุบัน บริษัทมีสำนักงานใหญ่ ตั้งอยู่เลขที่ 209/1 อาคารเคทาวเวอร์ ชั้น 18 ยูนิต 3 ถนนสุขุมวิท
21 (อโศก) แขวงคลองเตยเหนือ เขตวัฒนา กรุงเทพฯ และมีโรงงานผลิตเหล็กแท่งยาว
และสาขา ตั้งอยู่ในเขตอุตสาหกรรมกบินทร์บุรี เลขที่ 518/1 และ 518/3 หมู่ 9 ตำบลหนองกี่
อำเภอกบินทร์บุรี จังหวัดปราจีนบุรี บนเนื้อที่รวมประมาณ 70 ไร่
ซึ่งในระยะเริ่มแรกมีกำลังการผลิตสูงสุด 250,000 ตันต่อปี
และได้ขยายกำลังการผลิตในโรงงานเฟสที่ 2 อีก 480,000 ตันต่อปี รวมเป็นกำลังการผลิตสูงสุด
730,000 ตันต่อปี (กำลังการผลิตสูงสุดที่ขออนุญาตในรายงานการวิเคราะห์ผลกระทบสิ่งแวดล้อม
(EIA)) อย่างไรก็ตาม เนื่องจากบริษัทต้องการบริหารและควบคุมต้นทุนค่าไฟฟ้า
จึงมีนโยบายผลิตเหล็กแท่งยาวเฉพาะในช่วงเวลาที่มีความต้องการใช้ไฟฟ้าต่ำ (Off-Peak
Period)
ซึ่งจะช่วยทำให้ต้นทุนค่าไฟฟ้าที่ใช้ในการผลิตของบริษัทมีจำนวนต่ำกว่าการดำเนินการผลิตในช่วงเวลาที่มีความต้องการใช้ไฟฟ้าสูง
(Peak Period) ด้วยเหตุนี้
ทำให้โรงงานทั้งสองเฟสมีกำลังการผลิตเต็มที่ในช่วงเวลาที่มีความต้องการใช้ไฟฟ้าต่ำรวมเท่ากับ
450,000 ตันต่อปี ทั้งนี้ กลุ่มลูกค้าเป้าหมายหลักของบริษัท คือ
โรงรีดที่ไม่มีเตาหลอมเป็นของตนเอง และโรงรีดที่มีเตาหลอมแต่มีกำลังการผลิตไม่เพียงพอ
นอกจากนี้ บริษัทได้เข้าเป็นสมาชิกของ London Metal Exchange (LME)
ซึ่งเป็นตลาดซื้อขายล่วงหน้าระดับโลก
เพื่อเพิ่มโอกาสและช่องทางการจำหน่ายและส่งออกเหล็กแท่งยาวไปยังตลาดต่างประเทศ เช่น
ประเทศในภูมิภาคอาเซียน เป็นต้น
อีกทั้งเป็นการแสดงว่าผลิตภัณฑ์ของบริษัทได้รับการยอมรับด้านคุณภาพว่ามีคุณภาพตามมาตรฐานสากล
จึงถือได้ว่าเป็นการส่งเสริมภาพลักษณ์และการประชาสัมพันธ์บริษัทและผลิตภัณฑ์ของบริษัทในตลาดต่างประเทศได้เป็นอย่างดี

บริษัท เวอเทค โลจิสติคส์ เซอร์วิส จำกัด

บริษัท เวอเทค โลจิสติคส์ เซอร์วิส จำกัด (“เวอเทค”) ได้ก่อตั้งโดยนายธนชาต เผ่าพงษ์ไพบูลย์
ซึ่งเป็นผู้ถือหุ้นรายใหญ่และกรรมการของเวอเทค รวมทั้งเป็นเพื่อนของนายอนาวิล จิรธรรมศิริ
(ประธานเจ้าหน้าที่บริหาร และผู้ถือหุ้นรายใหญ่ของบริษัท) เมื่อวันที่ 15 กันยายน 2552
เพื่อประกอบธุรกิจให้บริการขนส่งสินค้าทางบก
โดยบริษัทได้มีการทำสัญญาว่าจ้างเวอเทคสำหรับการให้บริการขนส่งสินค้าของบริษัทให้แก่ลูกค้าเป็นระยะเวลา
5 ปี นับตั้งแต่วันที่ 11 ธันวาคม 2552 ต่อมา
บริษัทได้เล็งเห็นโอกาสในการเสริมศักยภาพด้านขนส่งสินค้าให้ลูกค้า
จึงได้ตัดสินใจเข้าร่วมลงทุนและถือหุ้นในเวอเทคตั้งแต่ปี 2553 ในสัดส่วนร้อยละ 40
ของทุนจดทะเบียนและเรียกชำระแล้ว 18 ล้านบาท
โดยมีวัตถุประสงค์เพื่อตอบสนองความต้องการสั่งซื้อสินค้าของลูกค้า
รวมทั้งสามารถบริหารจัดการในการส่งมอบสินค้าให้แก่ลูกค้าได้ตรงตามระยะเวลา
และจำนวนน้ำหนักที่ลูกค้ากำหนด
อีกทั้งยังสามารถได้รับผลตอบแทนคืนในรูปเงินปันผลจากผลประกอบการของเวอเทคด้วย
แทนที่จะเป็นค่าใช้จ่ายในการขนส่งเพียงอย่างเดียวเหมือนการว่าจ้างผู้ประกอบการขนส่งรายอื่น
ทั้งนี้ สาเหตุที่บริษัทเข้าร่วมลงทุนในเวอเทคตามสัดส่วนการถือหุ้นดังกล่าว
เนื่องจากบริษัทต้องการมีอำนาจควบคุมเวอเทคในระดับหนึ่ง
สำหรับการขอให้เวอเทคจัดหารถเพื่อให้บริการส่งมอบสินค้าของบริษัทให้แก่ลูกค้าได้ตลอดเวลาและภายในระยะเวลาที่กำหนด
แต่บริษัทไม่ต้องการเป็นผู้บริหารหรือผู้ดำเนินงานในเวอเทค
เนื่องจากไม่มีความเชี่ยวชาญในธุรกิจด้านการขนส่ง อีกทั้งไม่ต้องการมีภาระในการจัดหาแหล่งเงินกู้
และ/หรือ การค้ำประกันเงินกู้สำหรับการซื้อหัวลากพร้อมรถพ่วงของเวอเทค

ปัจจุบัน คณะกรรมการของเวอเทคประกอบด้วยกรรมการ 3 ท่าน คือ นายธนชาต เผ่าพงษ์ไพบูลย์
นางสาวลัดดาวัลย์ สิริภัทรกมล และนายอนาวิล จิรธรรมศิริ และมีผู้ถือหุ้น 3 ราย ดังนี้

  ----------------------------- ------------------ -----------------------
  รายชื่อผู้ถือหุ้น                    จำนวนหุ้นที่ถือ (หุ้น)    สัดส่วนการถือหุ้น (ร้อยละ)

  1. นายธนชาต เผ่าพงษ์ไพบูลย์       9,000              50.00

  2. บริษัท เชาว์ สตีล อินดัสทรี้ จำกัด  7,200              40.00
  (มหาชน)                                          

  3. นางสาวลัดดาวัลย์ สิริภัทรกมล     1,800              10.00

  รวม                           18,000             100.00
  ----------------------------- ------------------ -----------------------

ปัจจุบัน เวอเทคมีหัวลากพร้อมรถพ่วงสำหรับให้บริการขนส่งจำนวน 30 คัน และมีสำนักงานใหญ่
ตั้งอยู่เลขที่ 209/1 อาคารเคทาวเวอร์ ชั้น 18 ยูนิต 3 ถนนสุขุมวิท 21 (อโศก)
แขวงคลองเตยเหนือ เขตวัฒนา กรุงเทพฯ และมีสาขาตั้งอยู่ที่โรงงานของบริษัท เลขที่ 518/1 หมู่
9 ตำบลหนองกี่ อำเภอกบินทร์บุรี จังหวัดปราจีนบุรี ทั้งนี้
เวอเทคได้ใช้ที่ตั้งของบริษัทเป็นที่ตั้งสำนักงานใหญ่และสาขาของเวอเทค
เพื่อที่จะสามารถให้บริการและติดต่อประสานงานกับบริษัทได้อย่างใกล้ชิด

3.3 โครงสร้างรายได้

โครงสร้างรายได้ของกลุ่มบริษัทแบ่งตามประเภทของผลิตภัณฑ์
และโครงสร้างรายได้จากการขายของบริษัทแบ่งตามพื้นที่ที่จำหน่ายในรอบระยะเวลา 3 ปี
สิ้นสุดวันที่ 31 ธันวาคม 2551 - 2554 สามารถแสดงได้ดังนี้:-

โครงสร้างรายได้ของบริษัทและบริษัทย่อย แบ่งตามประเภทของผลิตภัณฑ์

  ------------------------ ---------------- -------------------- --------- -- ------------- --------- ---------- ---------
                                            งบการเงินเฉพาะกิจการ                งบการเงินรวม                        

  ประเภทผลิตภัณฑ์             ดำเนินการโดย      ปี 2552                            ปี 2553                  ปี 2554     

                                            ล้านบาท               สัดส่วน        ล้านบาท        สัดส่วน     ล้านบาท     สัดส่วน

  ผลิตภัณฑ์เหล็ก                                                                                                     

  - เหล็กแท่งยาว SR 24       บริษัท             1,058.88             52.23%       1,405.78      36.11%    1,928.50   33.83%

  - เหล็กแท่งยาว SD 30       บริษัท             964.98               47.60%       1,244.33      31.96%    3,364.34   59.01%

  - เหล็กแท่งยาว SD 40       บริษัท             0.34                 0.02%        -             -         71.61      1.26%

  - เหล็กแท่งยาว 3 SP        บริษัท             -                    -            90.47         2.32%     -          -

  - เหล็กแท่งยาว 5 SP        บริษัท             -                    -            1,094.50      28.12%    305.67     5.36%

  - เหล็กแท่งยาว SS 400      บริษัท             -                    -            36.15         0.93%     9.66       0.17%

  รวมรายได้จากการขาย                         2,024.20             99.84%       3,871.23      99.45%    5,679.78   99.63%

  รายได้จากการให้บริการขนส่ง   บริษัทย่อย          -                    -            1.34          0.03%     5.44       0.10%

  รายได้อื่น                  บริษัทและบริษัทย่อย   3.16                 0.16         20.25         0.52%     15.86      0.28%

  รายได้รวม                                  2,027.36             100.00%      3,892.83      100.00%   5,701.08   100.00%
  ------------------------ ---------------- -------------------- --------- -- ------------- --------- ---------- ---------

3.4 เป้าหมายการดำเนินธุรกิจ

ในระยะเวลา 3 - 5 ปี ข้างหน้า
บริษัทมีเป้าหมายที่จะพัฒนาองค์กรอย่างต่อเนื่องเพื่อเป็นบริษัทชั้นนำในประเทศในการผลิตและจำหน่ายเหล็กแท่งยาวที่มีศักยภาพ
โดยจะเพิ่มอัตราการใช้กำลังการผลิตจริงให้สอดคล้องและรองรับนโยบายของภาครัฐ
ที่ต้องการกระตุ้นเศรษฐกิจโดยรวม ด้วยการขยายโครงการก่อสร้างขนาดใหญ่ หรือเมกะโปรเจกต์
อย่างต่อเนื่อง ทั้งระบบขนส่งมวลชน การพัฒนาโครงข่ายรถไฟฟ้า การขยายสนามบินสุวรรณภูมิ
ตลอดจนการกระตุ้นตลาดอสังหาริมทรัพย์
ซึ่งจะช่วยลดปริมาณการใช้เหล็กแท่งยาวที่นำเข้าจากต่างประเทศ
และส่งผลบวกต่อดุลการค้าของประเทศ ทั้งนี้ บริษัทคาดว่าในปี 2555
บริษัทจะสามารถเพิ่มอัตราการใช้กำลังการผลิตจริงเป็นประมาณร้อยละ 75 – ร้อยละ 80
ของกำลังการผลิตเต็มที่ในช่วงเวลาที่มีความต้องการใช้ไฟฟ้าต่ำ นอกจากนี้
บริษัทยังมุ่งเน้นการเป็นผู้นำด้านการลดต้นทุนด้วยการใช้ประโยชน์จากระบบโปรแกรมคอมพิวเตอร์
SAP เพื่อที่จะรักษาส่วนต่างของกำไร (Margin) และให้บริษัทมีอัตรากำไรขั้นต้น (Gross
Profit) ให้อยู่ในระดับที่แข่งขันได้ในอุตสาหกรรม
รวมทั้งจะบริหารงานด้วยด้วยหลักธรรมาภิบาลและจรรยาบรรณที่มุ่งเน้นรับผิดชอบต่อลูกค้า พนักงาน
คู่ค้า สภาพแวดล้อม และสังคม
และมีนโยบายพัฒนาความรู้และเพิ่มทักษะความชำนาญในงานให้แก่บุคลากรทุกระดับ
ด้วยการบริหารองค์ความรู้ภายในองค์กรและการวางแผนการจัดฝึกอบรมอย่างต่อเนื่อง
เพื่อรองรับการแข่งขันที่สูงขึ้นทั้งในปัจจุบันและอนาคต

ทั้งนี้ บริษัทมีนโยบายมุ่งเน้นการผลิตและจำหน่ายเหล็กแท่งยาวที่มีคุณภาพตามมาตรฐานสากล
ด้วยระบบการผลิตและเครื่องจักรที่ได้มาตรฐาน
รวมถึงการให้บริการที่เป็นเลิศและตอบสนองความต้องการของลูกค้าให้รวดเร็วและมีประสิทธิภาพ
เพื่อให้ลูกค้าได้รับความพึงพอใจสูงสุด โดยบริษัทได้รับการรับรองระบบบริหารงานคุณภาพ ISO
9001:2000 ครั้งแรกเมื่อเดือนมกราคม 2551 และต่อเนื่องมาจนถึงปัจจุบันเป็น ISO 9001:2008
ในขณะเดียวกัน บริษัทมีนโยบายการผลิตให้มีประสิทธิภาพสูงสุด
และควบคุมต้นทุนในการดำเนินการให้อยู่ในระดับที่น้อยที่สุด ด้วยการลดอัตราส่วนการสูญเสียต่างๆ
ในการผลิต และใช้กำลังการผลิตอย่างเต็มที่ บำรุงและดูแลรักษาเครื่องจักรและอุปกรณ์ต่างๆ
อย่างสม่ำเสมอ
เพื่อสร้างความได้เปรียบทางด้านต้นทุนและเพิ่มความสามารถในการแข่งขันในระยะยาวได้
ซึ่งจะส่งผลตอบแทนสูงสุดให้แก่ผู้ถือหุ้นของบริษัท

นอกจากนี้
บริษัทยังมีเป้าหมายที่จะขยายฐานลูกค้าให้มีจำนวนมากขึ้นเพื่อเพิ่มรายได้ให้สอดคล้องกับแนวโน้มการเติบโตของภาคอุตสาหกรรมต่างๆ
ในประเทศ เช่น อุตสาหกรรมก่อสร้าง เป็นต้น ซึ่งจำเป็นต้องใช้ผลิตภัณฑ์เหล็กเป็นวัตถุดิบหลัก
รวมทั้งการเพิ่มช่องทางการจำหน่ายสินค้าด้วยการส่งออกเหล็กแท่งยาวของบริษัทไปยังตลาดต่างประเทศ
เช่น ประเทศในภูมิภาคอาเซียน เป็นต้น ผ่านระบบ London Metal Exchange (LME)
หรือจำหน่ายโดยตรงหรือผ่านตัวแทนจัดจำหน่ายในต่างประเทศ
โดยบริษัทมีเป้าหมายในการจำหน่ายต่างประเทศประมาณร้อยละ 30 ของรายได้จากการขายรวม

นอกเหนือจากเป้าหมายข้างต้น บริษัทได้ตระหนักถึงความสำคัญในการมีส่วนร่วมดูแลรักษาสิ่งแวดล้อม
และการพัฒนาคุณภาพชีวิตความเป็นอยู่ของชุมชนใกล้เคียงเพื่อให้สามารถอยู่ร่วมกันได้อย่างสงบสุข
โดยบริษัทมีการลงทุนปรับปรุงระบบควบคุมมลพิษที่อาจเกิดขึ้นจากกระบวนการผลิต ได้แก่
ระบบกำจัดฝุ่น (Bag Filter System) และการปลูกต้นสนตามแนวกำแพง
เพื่อป้องกันเสียงไปสู่ชุมชน เป็นต้น ทั้งนี้
บริษัทได้ยึดหลักปฏิบัติให้เป็นไปตามรายงานการวิเคราะห์ผลกระทบสิ่งแวดล้อมที่คณะกรรมการผู้ชำนาญการของสำนักงานนโยบายและแผนทรัพยากรธรรมชาติและสิ่งแวดล้อมให้ความเห็นชอบอย่างเคร่งครัด
นอกจากนี้ บริษัทยังได้สร้างสาธารณประโยชน์ต่างๆ ให้แก่ชุมชน เช่น
การบริจาคทรัพย์ให้แก่โรงเรียนในชุมชน และวัดต่างๆ เป็นต้น

[1] LME เป็นตลาดซื้อขายล่วงหน้าระดับโลก โดยผลิตภัณฑ์ที่มีการซื้อขาย ได้แก่ สัญญา Future
และ Option ของเหล็ก โลหะที่ไม่มีส่วนประกอบของธาตุเหล็ก (Non-ferrous Metal) เช่น
อลูมิเนียม ทองแดง ตะกั่ว นิกเกิล ซิงค์ เป็นต้น และโลหะที่มีส่วนประกอบของธาตุเหล็กเล็กน้อย
(Minor Metals) เช่น โคบอลท เป็นต้น ทั้งนี้ ณ วันที่ 10 พฤศจิกายน 2554 LME
มีสมาชิกที่เป็นผู้ประกอบการผลิตและจำหน่ายเหล็กจำนวน 53 บริษัทจาก 18 ประเทศ
(โปรดดูรายละเอียดใน www.lme.com)